চুল বাঁধার ক্ষেত্রে কয়েকটি বিষয় মাথায় রাখতে হবে—উত্সব, উপলক্ষ ও পরিবেশ। রাতের সাজে খোলা চুলের সাজ সবচেয়ে সুন্দর। সঙ্গে মাথায় রাখতে হবে গরমের কথাও। শীতাতপ নিয়ন্ত্রিত ভ্যেনু হলে ইচ্ছামতো ছাড়া চুলের যেকোনো সাজ বেছে নিতে পারেন। সব চুল ব্লো ড্রাই করে নিচের দিকে অল্প কার্ল করা এখন খুব চলছে। আবার পোশাকের সঙ্গেও হেয়ারস্টাইল মানানসই হওয়া চাই। দেশীয় পোশাক, যেমন শাড়ি বা কামিজের সঙ্গে খোলা চুলের পাশাপাশি খোঁপা কিংবা বেণিও ভালো মানায়। ওয়েস্টার্ন পোশাকের সঙ্গে কার্লি চুলের যেকোনো হেয়ারস্টাইল মানাবে। কম বয়সীরা সামনের দিকে বিভিন্নভাবে বেণি করে পেছনে পনিটেল বা কার্ল করতে পারেন। চুলের সাজ যা-ই হোক, তাতে পূর্ণতা পেতে ফুল পরতে পারেন। তাজা অথবা কৃত্রিম সাজের সঙ্গে মানানসই যেকোনো ধরনের ফুল বেছে নিতে পারেন।